Diari Oficial de la Generalitat Valenciana


Sumari del DOGV 5109, del 07-10-2005 (2005/11648)

RESOLUCIÓ de 12 de setembre de 2005, del director general de Personal Docent de la Conselleria de Cultura, Educació i Esport, mitjançant la qual es convoca procediment per a la consolidació parcial del complement específic dels directors de centres docents públics.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5109

Data del DOGV
:   07-10-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/11414


Data del document
:   12-09-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * antiguitat
    * ensenyament públic
    * quadre administratiu
    * salari
    * personal docent
    * prima salarial

RESOLUCIÓ de 12 de setembre de 2005, del director general de Personal Docent de la Conselleria de Cultura, Educació i Esport, mitjançant la qual es convoca procediment per a la consolidació parcial del complement específic dels directors de centres docents públics. [2005/X11041]
  
Mitjançant Decret 13/2005, de 21 de gener, del Consell de la Generalitat Valenciana, es regula la consolidació parcial del complement específic dels directors de centres docents públics, en compliment del que s'ha previst en l'article 25.5 de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, i l'article 94.3 de la Llei Orgànica 10/2002, de 23 de desembre, de Qualitat de l'Educació.
  
Al seu torn, en compliment del que s'ha previst en la disposició final primera, en relació amb l'article 4 del Decret 13/2005, de 21 de gener, del Consell de la Generalitat Valenciana, pel qual es regula la consolidació parcial del complement específic dels directors de centres docents públics, mitjançant la present resolució es convoca procediment per a la consolidació parcial del complement mencionat, que els interessats podran sol·licitar tan aviat reunisquen els requisits establits en esta convocatòria, es determina la composició de la Comissió de Valoració, que tindrà caràcter permanent, i es fixen els criteris d'avaluació.
  
En la tramitació de la present resolució s'ha complit el que es preveu en l'article 32 de la Llei 9/1987, de 12 juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
De conformitat amb les disposicions anteriorment esmentades, en virtut de les competències atribuïdes per l'article 11 del Decret 183/2004, d'1 d'octubre, del Consell de la Generalitat Valenciana, pel qual s'establix el Reglament Orgànic i Funcional de la Conselleria de Cultura, Educació i Esport, esta Direcció General resol convocar procediment per a la consolidació parcial del complement específic dels directors de centres docents públics d'acord amb les bases següents:
  
Primera. Convocatòria
  
S'obri convocatòria perquè el professorat que ho desitgen puga sol·licitar la consolidació parcial del complement específic per l'exercici del càrrec de director o directora, una vegada complisquen els requisits prevists en la base segona.
  
Segona. Requisits de participació
  
D'acord amb el que es preveu en els articles 2 i 3 del Decret 13/2005, de 21 de gener, del Consell de la Generalitat Valenciana, pel qual es regula la consolidació parcial del complement específic dels directors de centres docents públics, per a poder participar en el present procediment es requerix:
  
1. Estar en situació de servici actiu.
  
2. Haver sigut nomenats directors d'acord amb el procediment establit en la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, o en la Llei Orgànica 10/2002, de 23 de desembre, de Qualitat de l'Educació.
  
3. Haver romàs en el càrrec de director per un període no inferior a quatre anys en el cas que el nomenament s'haguera efectuat de conformitat amb el que es preveu en la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, o per un període no inferior a tres anys en el cas que el nomenament s'haguera efectuat de conformitat amb el que es preveu en la Llei Orgànica 10/2002, de 23 de desembre, de Qualitat de l'Educació.
  
Tercera. Presentació de sol·licituds
  
1. Els qui desitgen participar en el procés hauran de fer-ho constar en instància a este efecte, D'acord amb el model d'instància que figura en l'annex I de la present resolució, tan aviat com hi reunisquen els requisits i sense subjecció a cap termini.
  
2. Les sol·licituds es dirigiran a la direcció territorial de Cultura, Educació i Esport a l'àmbit de la qual pertanga el centre on preste servicis el participant i hauran de presentar-se en els registres de les esmentades direccions territorials o en les oficines a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud i la documentació que l'acompanye en una oficina de Correus, haurà de fer-se en sobre obert perquè la instància siga datada i segellada pel funcionari de Correus abans de ser certificada.
  
Quarta. Comissions de Valoració
  
1. En cada direcció territorial es constituirà una comissió de valoració amb caràcter permanent, els membres de la qual seran nomenats pel director territorial corresponent i que estarà composta pel cap del Servici Territorial d'Inspecció, o inspector en qui delegue, que la presidirà, així com pel cap de personal de la corresponent direcció territorial i per un inspector d'esta, que actuarà de secretari.
  
2. Per a la constitució i el funcionament de la comissió de valoració serà imprescindible que estiguen presents dos dels seus membres. Per cada membre de la comissió es nomenarà un membre suplent.
  
Cinquena. Fases del procediment
  
El procediment s'organitzarà en dos fases: comprovació dels requisits establits en l'article 2 del Decret 13/2005, de 21 de gener, del Consell de la Generalitat Valenciana, pel qual es regula la consolidació parcial del complement específic dels directors de centres docents públics, i valoració del treball realitzat durant l'exercici del càrrec de director.
  
1. Primera fase: comprovació dels requisits establits
  
La comissió de valoració comprovarà que els candidats reunixen els requisits prevists, sense este compliment no es podrà passar a la segona fase. En el supòsit que la comissió de valoració concloga que les persones candidates no complixen els requisits prevists en la base segona, dita circumstància haurà de ser notificada al candidat o candidata mitjançant resolució, que podrà ser recorreguda en alçada davant la corresponent direcció territorial de Cultura, Educació i Esport.
  
2. Segona fase: valoració del treball realitzat
  
La valoració a què es referix esta segona fase serà realitzada per l'inspector responsable de la supervisió del centre en què exercisca o haguera exercit com a director o directora la persona sol·licitant, per a la qual cosa es tindran en compte els criteris següents:
  
a) Dinamització dels òrgans de govern i de coordinació docent del centre i impuls de la participació en estos dels diversos col·lectius de la comunitat educativa.
  
b) Gestió dels recursos humans i materials per a proporcionar una oferta educativa àmplia i ajustada a les demandes socials.
  
c) Organització d'activitats extraescolars que afavorisquen l'obertura del centre, que el connecte amb el seu entorn.
  
Disponibilitat per a atendre l'alumnat i les seues famílies, oferint informació i responent a les seues demandes.
  
Impuls i posada en marxa de programes i iniciatives d'innovació i formació que milloren el funcionament del centre.
  
d) Dinamització de l'atenció a la diversitat dels alumnes amb necessitats educatives especials.
  
2.1. L'inspector d'educació, responsable del procés de valoració, elaborarà un informe en què conste la valoració atorgada al candidat.
  
2.2. L'inspector responsable de la valoració remetrà a la persona interessada, per correu certificat amb justificant de recepció, el seu informe final que tindrà caràcter confidencial.
  
En cas de desacord amb la valoració obtinguda, la persona interessada podrà reclamar davant la presidència de la comissió de valoració en el termini de deu dies naturals des de la recepció de l'informe.
  
2.3. Finalitzades les seues actuacions, l'inspector responsable de la valoració del treball realitzat pel director sol·licitant, remetrà la seua proposta motivada de valoració a la comissió de valoració.
  
2.4. La comissió de valoració, una vegada revisada la proposta de valoració de l'inspector i, si és el cas, la reclamació que poguera haver presentat la persona interessada, en procedirà a l'avaluació, que serà motivada en el cas que la dita avaluació siga diferent de la proposta realitzada per l'inspector responsable de la valoració del treball realitzat pel candidat.
  
Sisena. Reconeixement de la consolidació del complement als qui obtingueren valoració positiva
  
Conclòs el procés de valoració, la comissió de valoració dictarà resolució d'avaluació positiva o negativa, segons els casos, dels candidats. Esta resolució haurà de ser notificada als candidats i elevada a la direcció territorial corresponent, que reconeixerà a les persones interessades la consolidació del complement que correspon mitjançant resolució.
  
Setena. Recursos
  
Contra els actes de les comissions de valoració podrà interposar-se recurs d'alçada en el termini d'un mes davant la corresponent direcció territorial de Cultura i Educació.
  
Huitena
  
El reconeixement a les persones interessades de la consolidació del complement que corresponga sortirà efectes econòmics el dia 1 del mes següent a la seua sol·licitud, sense perjudici del que disposa la disposició transitòria del Decret 13/2005, de 21 de gener, del Consell de la Generalitat Valenciana, pel qual es regula la consolidació parcial del complement específic dels directors o directores de centres docents públics.
  
Novena
  
Contra la present resolució, que posa fi a la via administrativa, d'acord amb el que disposa l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per l'aplicació supletòria del que disposa l'article 1.2 en relació amb la disposició addicional 11, apartat 1, del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la Llei de la Funció Pública Valenciana, podrà interposar-se amb caràcter potestatiu recurs de reposició davant la Direcció General de Personal Docent en el termini d'un mes comptat des de l'endemà de la publicació, o interposar directament recurs contenciós administratiu davant el Jutjat Contenciós Administratiu de València en el termini de dos mesos comptats a partir de l'endemà de la publicació.